(KL)APPAR: Høgre-topp Heidi Nordby Lunde oppmodar Uber-sjåførar til sivil ulydnad mot eksisterande lovverk. Sjåførane risikerer fleire former for straff.

SAMFERDSEL

Kontroversielle Uber ser med spenning på framtida, etter at eit offentleg utval forslo å fjerna løyvekravet for drosjar. Over 150.000 personar har lasta ned app-en og registrert bankkortet sitt hos Uber, ifølge selskapet. Oslo er éin av 500 byar med Uber på vegane.

Frå baksetet klappar stortingspolitikar Heidi Nordby Lunde frå Høgre for sjåførane. Ho vil endra regelverket slik at Uber og liknande tenester får grønt lys. Det er uklart om det er støtte på Stortinget for å fjerna løyvekravet.

Strid om drosjeløyve: • Delingsøkonomiutvalet foreslår blant anna å oppheva løyvekravet i drosjenæringa. • Kravet om løyve for å driva persontransport mot vederlag er nedfelt i yrkestransportlova. • Politiet har fått medhald i Oslo tingrett og Borgarting lagmannsrett i tvistar knytt til straff etter brot på lova. • Det er uklart om det er fleirtal på Stortinget for å fjerna løyvesystemet. • Samferdselsdepartementet har sendt på høyring eit forslag om lovendring, som i større grad vil opna for samkøyring. Men departementet foreslår ikkje å fjerna kravet om løyve for å driva persontransport mot vederlag.

«Sivil ulydnad»

Men inntil lova er endra, seier Lunde at Uber-sjåførane må fortsetta å køyra. Sjølv om dei risikerer straff.

– Eg tar Uber i Oslo så eg ønsker at dei skal fortsetta å køyra.

– Men du ønsker også at politiet skal gjera jobben sin?

– Ja, men det er jo sivil ulydnad mot eksisterande lovgiving. Eg trur at viss Uber stoppar no, kjem det nok ikkje til å skje noko endring. Dette blir aktualisert ved at dei er her, seier Lunde, som håpar at Uber får konkurranse frå andre tilsvarande nettbaserte tenester, som Lyft.

– Men dei bør fortsetta å køyra ulovleg for at det skal bli ei opning for det?

– Mi anbefaling er å i alle fall ikkje å stoppa. Som sagt køyrer eg Uber i Oslo sjølv.

– Oppmodar du til lovbrot?

– Eg vil ikkje gi deg den setninga. Viss det er lovbrot, er det sivil ulydnad. Det er det same som når butikkane berre kunne halda ope til fem på 1980-talet. Det var eit hån mot kvinner. Me må endra lova.

– Er eit lovbrot

Politiet i Oslo meiner yrkestransportlova er klar.

– Å driva persontransport mot vederlag utan løyve, er lovbrot, seier Ole Rasmus Knudsen, politiinspektør ved trafikkseksjonen i Oslo politidistrikt.

– Den som gjer dette, risikerer utover bøtlegging inndraging av førarkortet, bruks­forbod på bilen og at inntekter blir inndratt, seier han.

Oslo-politiet har fått medhald i tingrett og lagmannsrett for si tolking av lovverket.

Uber Norge står framleis fast på at Uber-sjåførar opererer innanfor ramene lova gir, og seier at saker skal til ankebehandling. Men er open for at dei tar feil og fortel partnarsjåførane om risikoen.

– Me meiner at det er lovleg, men me må vera open for at det er aktørar i samfunnet som ikkje er einig i det. Uansett er det viktigaste å raskt få på plass ny regulering, seier Carl Edvard Endresen, sjef for Uber i Norge. Han er kritisk til ressursbruken i politiet.

– Folk opplever at politiet i sivile bilar køyrer etter dei, eller når folk får besøk av politiet på døra. Det er for lenge sidan bevist at Uber er ei god og trygg teneste.

Politiet avviser at det er noko ekstraordinært ved arbeida deira relatert til Uber og at dette er ordinære straffe­saker.

Også Irene Johansen, stortingspolitikar for Arbeidarpartiet, vil legga til rette for nye formidlingstenester og forretningsmodellar, innanfor regulerte former.

– Eg synst det er synd at me motarbeidar ei teknologisk utvikling som folk bruker og er glad for, seier ho.

– Køyrer du sjølv Uber?

– Eg har aldri prøvd det, eg prøver å halda meg på den lovlege sida.

anneh@klassekampen.no